CELEX: 32021D1779
Language: ro
Date: 2021-10-05 00:00:00
Title: Decizia de punere în aplicare (UE) 2021/1779 a Consiliului din 5 octombrie 2021 de modificare a Deciziei de punere în aplicare 2009/1013/UE de autorizare a Republicii Austria în vederea aplicării în continuare a unei măsuri de derogare de la articolul 168 din Directiva 2006/112/CE privind sistemul comun al taxei pe valoarea adăugată

11.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 360/120
               
            
         DECIZIA DE PUNERE ÎN APLICARE (UE) 2021/1779 A CONSILIULUI
         din 5 octombrie 2021
         de modificare a Deciziei de punere în aplicare 2009/1013/UE de autorizare a Republicii Austria în vederea aplicării în continuare a unei măsuri de derogare de la articolul 168 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     Decizia de punere în aplicare 2009/1013/UE a Consiliului (2) a autorizat Republica Austria (denumită în continuare „Austria”) să aplice o măsură specială de derogare de la Directiva 2006/112/CE (denumită în continuare „măsura specială”). În urma unor prelungiri succesive, această autorizație expiră la 31 decembrie 2021.
                  
               
                     (2)
                  
                  
                     Directiva 2009/162/UE a Consiliului (3) a introdus articolul 168a în Directiva 2006/112/CE pentru a limita deducerea la proporția utilizării efective în scopul activității economice și pentru a aplica astfel mai eficient principiul potrivit căruia deducerea ia naștere numai în măsura în care bunurile și serviciile în cauză sunt utilizate în scopul desfășurării activității economice a persoanei impozabile. Articolul 1 din Decizia de punere în aplicare 2009/1013/UE a fost modificat prin includerea unei trimiteri la articolul 168a din Directiva 2006/112/CE. Prin urmare, titlul Deciziei de punere în aplicare 2009/1013/UE ar trebui să facă trimitere și la articolul 168a din Directiva 2006/112/CE.
                  
               
                     (3)
                  
                  
                     Măsura specială reprezintă o derogare de la articolele 168 și 168a din Directiva 2006/112/CE care reglementează dreptul persoanelor impozabile de a deduce taxa pe valoarea adăugată (TVA) percepută pentru bunurile și serviciile care le sunt furnizate sau prestate în scopul operațiunilor supuse impozitării. Obiectivul măsurii speciale este acela de a exclude de la dreptul de deducere TVA aferentă bunurilor și serviciilor utilizate de persoana impozabilă în proporție mai mare de 90 % în scopuri personale sau în folosul angajaților acestora ori, în general, în scopuri necomerciale sau pentru activități care nu au caracter economic.
                  
               
                     (4)
                  
                  
                     Obiectivul măsurii speciale este acela de a simplifica procedura de percepere și de colectare a TVA. Valoarea taxei datorate în stadiul consumului final este afectată doar într-o măsură neglijabilă.
                  
               
                     (5)
                  
                  
                     Prin scrisoarea înregistrată de Comisie la 19 martie 2021, Austria a solicitat autorizarea de a continua să aplice această măsură specială (denumită în continuare „cererea”).
                  
               
                     (6)
                  
                  
                     În temeiul articolului 395 alineatul (2) al doilea paragraf din Directiva 2006/112/CE, Comisia a transmis cererea celorlalte state membre prin scrisorile din 7 aprilie 2021. Prin scrisoarea din 8 aprilie 2021, Comisia a înștiințat Austria că deține toate informațiile necesare pentru a analiza cererea.
                  
               
                     (7)
                  
                  
                     Potrivit Austriei, măsura specială s-a dovedit a fi foarte eficace pentru simplificarea colectării TVA-ului și pentru prevenirea evaziunii și a fraudei fiscale. Aceasta reduce sarcinile administrative pentru întreprinderi și administrațiile fiscale, deoarece nu este necesară monitorizarea utilizării ulterioare a bunurilor și serviciilor cărora li s-a aplicat excluderea de la deducere la momentul achiziției. Prin urmare, Austria ar trebui să fie autorizată să aplice în continuare măsura specială pentru o nouă perioadă limitată, și anume până la 31 decembrie 2024.
                  
               
                     (8)
                  
                  
                     În cazul în care consideră că este necesară o prelungire după 2024, Austria ar trebui să prezinte Comisiei până la 31 martie 2024 o cerere însoțită de un raport privind aplicarea măsurii speciale, inclusiv o reexaminare a procentajului repartizării aplicat.
                  
               
                     (9)
                  
                  
                     Măsura specială nu va avea un impact negativ asupra resurselor proprii ale Uniunii provenite din TVA.
                  
               
                     (10)
                  
                  
                     Prin urmare, Decizia de punere în aplicare 2009/1013/UE ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare 2009/1013/UE se modifică după cum urmează:
            
                        1.
                     
                     
                        Titlul se înlocuiește cu următorul text:
                        „Decizia de punere în aplicare 2009/1013/UE a Consiliului din 22 decembrie 2009 de autorizare a Republicii Austria în vederea aplicării în continuare a unei măsuri de derogare de la articolele 168 și 168a din Directiva 2006/112/CE privind sistemul comun al taxei pe valoarea adăugată”.
                     
                  
                        2.
                     
                     
                        Articolele 1 și 2 se înlocuiesc cu următorul text:
                        
                           „Articolul 1
                           Prin derogare de la articolele 168 și 168a din Directiva 2006/112/CE, Republica Austria este autorizată să excludă complet taxa pe valoarea adăugată (TVA) aplicată bunurilor și serviciilor de la dreptul de deducere a TVA în cazul în care bunurile și serviciile în cauză sunt utilizate, în proporție mai mare de 90 %, în scopuri personale de către o persoană impozabilă sau de către angajații acesteia sau, în sens mai general, în scopuri necomerciale sau pentru activități care nu au caracter economic.
                        
                        
                           Articolul 2
                           Prezenta decizie expiră la 31 decembrie 2024.
                           Orice cerere de prelungire a măsurii de derogare prevăzute de prezenta decizie se transmite Comisiei până la 31 martie 2024.
                           Respectiva cerere este însoțită de un raport privind aplicarea acestei măsuri care să includă o reexaminare a procentajului repartizării care se aplică dreptului de deducere a TVA în baza prezentei decizii.”
                        
                     
                  
         
            Articolul 2
            Prezenta decizie produce efecte de la data notificării.
         
         
            Articolul 3
            Prezenta decizie se adresează Republicii Austria.
         
         
            Adoptată la Luxemburg, 5 octombrie 2021.
            
               
                  Pentru Consiliu
               
               
                  Președintele
               
               A. ŠIRCELJ
            
         
         
            (1)  JO L 347, 11.12.2006, p. 1.
         
            (2)  Decizia de punere în aplicare 2009/1013/UE a Consiliului din 22 decembrie 2009 de autorizare a Republicii Austria în vederea aplicării în continuare a unei măsuri de derogare de la articolul 168 din Directiva 2006/112/CE privind sistemul comun al taxei pe valoarea adăugată (JO L 348, 29.12.2009, p. 21).
         
            (3)  Directiva 2009/162/UE a Consiliului din 22 decembrie 2009 de modificare a anumitor dispoziții ale Directivei 2006/112/CE privind sistemul comun al taxei pe valoarea adăugată (JO L 10, 15.1.2010, p. 14).